АҞӘА, ажьырныҳәа 26 - Sputnik. Жәларбжьаратәи аинформациатә маҵзура аредакциа аҳәамҭа ҟанаҵеит Аԥснытәи Telegram-каналқәа руак аҿы ицәыргаз аскриншотқәа акала ишрыдҳәалам, Sputnik алоготип ма егьырҭ асимволикақәагьы рхархәара азин шыҟаҵамыз.
"Аԥснытәи Telegram-каналқәа руак аҿы ицәырган Sputnik Аԥсны асаит иатәушәа аинформациа ԥаршеи. Ари хәмарроушәа аӡәы иаанагар ауазаргьы ҟалоит, аха ари хәмарраӡам. Асеиԥш ҟазҵаз ауаагьы ззин ыҟоуи ззин ыҟами рҳәаақәа рцәеилагеит. Ари аҩыза еиқәырҽаҽоу амцҳәарала уи авторцәа ԥхьаҟа ирҳәараны иҟоу ажәабжьқәа ауаа агәра рымгартә ишыҟарҵо рзеилкаауам. Даҽаӡәы иитәу абренд ахархәарала ухатәы узеиҿкаауам. Аканал знапы аҵаҩу ахархәаҩцәа ирыҩца иалагеит ари аинформациа шԥаршеиз шеилыркааз, ишаҿаԥырҽуаз аазырԥшуаз ахҳәаақәа, аха урҭ аканал администраторцәа иаразнакы идрыцқьеит, рышьҭа дырӡырц. Абри акәзаап нас Аԥсны еснагь излаҽхәоз ажәа ахақәиҭра", - ҳәа иҳәеит амаҵзура анапхгаҩы Руслан Бганба.
Аинформациатә маҵзуреи арадиои Sputnik Аԥсны фышықәса иреиҳауп ареспубликаҿы аус ауеижьҭеи. Instagram Sputnik Аԥсны рнапы аҵаҩуп 90,9 нызқьҩык, Facebook – 47 000-ҩык, Telegram-канал – 8 000-ҩык.
АҞӘА, жәабран 28 – Sputnik. Ашьапылампыл азы Аԥсны аҿар еизгоу ркоманда Ростовтәи Аолимпиатә резерв аучилишье акоманда иаҵахеит амҽыша жәабран 28 рзы. Абри азы адырра ҟанаҵоит Аԥсны Аспорт азы аҳәынҭеилакы.
Ҭамаз Бжьаниа иааӡамҭацәа Аԥсни Урыстәылеи зҽаԥсазтәыз разыҟаҵаҩ Александр Тумасиан иазыҟаиҵо акоманда иацыхәмаруан Шәача Аолимпиатә парк аҟны, иагьхыркәшахеит 2:1 ҳәа ростоваа риааирала.
Ахәмарра даҭааит Аԥсны Аҿари аспорти рзы аҳәынҭқарратә еилакы ахантәаҩы Џьамал Гәбаз, иара Александр Тумасиан идиныҳәалеит "Ахьӡ-аԥша" аорден III аорден ахьианаршьаз, уи азы Аԥсны ахада аусԥҟа инапы аҵаиҩхьан жәабран 9 рзы.
"Сара сазыҟаҵаҩ Александр Тумасиан аорден ахьианаршьаз идсныҳәалоит. Ари ауаҩ еснагь аԥснытәи аспортсменцәа илаԥш рхуп, ҳтәылаҿы аспорт арҿиара, аларҵәара дацхраауеит. Сынтәа иара ибзоураны аԥснытәи ашьапылампыласцәа қәыԥшқәа ааҩык Ростовтәи аолимпиатә резерв иаҵанакуа атәылаҿацәтә училишье иҭалеит. Иара гәыла-ԥсыла аспорт даласоуп, ианаауҭаххалак зегь рыла дувагылоит", - ҳәа азгәеиҭеит иара.
Ашьапылампыл азы Аԥсны аҿар ркоманда аҵара-ҽазыҟаҵаратә еизгарақәа рҳәаақәа ирҭагӡаны уаанӡа иацыхәмаруан шәачатәи акоманда "Медик", урҭ ирыҵахеит 4:0 ҳәа. Анаҩс ирыцыхәмарит аклуб "Шәача", аԥснытәи акоманда ари ахәмарраан иаиааит 4:2 ҳәа. Анаҩс, ҳкоманда астрахантәи "Волгарь" адубль иацыхәмарит, ара "Волгарь" аиааит 4:1 ҳәа.
Акурорт Гагра ашьаҭаркҩы, апринц Ольденбургтәи ипарки гагратәи аколоннадеи реиҭашьақәыргылара иалагеит ԥшьышықәса раԥхьа асоциал-економикатә ҿиара апрограммала. Аусурақәа рынагӡаразы иазоушьҭын 118 миллион мааҭ аԥара.
Иазԥхьагәаҭан апарк ӡылеи фымцалашаралеи аиқәыршәара. Ҳаамҭа иақәшәо аинфраструктура аиҿкаара адагьы иазыԥхьагәаҭоуп аҵиаақәа рацәаны реиҭаҳара, аӡҭарчқәа аԥсыӡ рҭаҵара.